**Budapest Főváros II. Kerületi Önkormányzat**

**Képviselő-testülete\_**\_\_\_\_\_\_\_\_\_\_\_\_\_\_\_\_\_\_\_\_\_\_

**J E G Y Z Ő K Ö N Y V**

Készült a II. Kerületi Önkormányzat Képviselő-testülete 2014. február 12-én, 14.00 órai kezdettel (Bp. II. Mechwart liget 1. földszint, Házasságkötő Terem) megtartott **rendkívüli** üléséről.

**Jelen vannak:** **Dr. Láng Zsolt** **polgármester**, **Bodor Zoltán, dr. Csabai Péter, Dankó Virág alpolgármester, Dömök Lászlóné, Ernyey László, Gárdos Pál, dr. Gór Csaba, Kaposi Péter, Kovács Márton, Legény Béla, Makra Krisztina, Némethy Béla, Őrsi Gergely, Perjés Gábor, Riczkó Andrea, Schanda Tamás, Skublicsné Manninger Alexandra, dr. Varga Előd Bendegúz (képviselők)**

**Igazoltan távol: Lánszki Regő, dr. Molnár Zsolt (képviselők)**

**Tanácskozási joggal jelen van:**

**dr. Szalai Tibor** jegyző, **Móré Szabolcs** a II. kerületi Rendőrkapitányság részéről

**Polgármesteri Hivatal részéről jelen vannak:**

**Balaton Balázs** sajtóreferens**, Fermin Antonio Pineda** az Intézmény-gazdálkodási Iroda vezetője**, Kájerléber Tamás** az Informatikai Iroda vezetője, **Károlyi Helga** a Polgármesteri Kabinet vezetője, **Keszei Zsolt** a Beruházási és Városüzemeltetési Iroda vezetője,**Viziné dr. Magyarosi Szilvia** aljegyző**,**  **dr. Lipovits Dóra** vezető jogtanácsos, **dr. Szigeti Szilvia** jogtanácsos, **Marosvári József** a Belső Ellenőrzési Egység vezetője, **Ruzsicsné Polgári** **Erzsébet** az Építésügyi Iroda mb. vezetője, **Ötvös Zoltán** a Művelődési Iroda vezetője, **D. Szabó Ilona Katalin** a Humánpolitikai Iroda vezetője, **dr. Murai Renáta** a Jegyzői Titkárság vezetője, **Szigetiné Bangó Ildikó** a Pénzügyi Iroda vezetője, **Vargáné Luketics Gabriella** a Szociális és Gyermekvédelmi Iroda vezetője, **dr. Láng Orsolya** Vagyonhasznosítási és Ingatlan-nyilvántartási Iroda vezetője

**Jelen van továbbá:**

**dr. Polák László** az Egészségügyi Szolgálat vezetője**, Tóth Ildikó** a Budai Polgár főszerkesztője

**Pesthidegkúti Városrészi Önkormányzat részéről:**

Majorossy Imréné

**Az ülés levezető elnöke:** **Dr. Láng Zsolt** polgármester

**Polgármester:** Üdvözli a megjelenteket és megnyitja az ülést.

A jelenléti ív tanúsága szerint 19 képviselő jelen van. Igazoltan távol van: Lánszki Regő és dr. Molnár Zsolt képviselők. Javaslatot tesz a jegyzőkönyv-hitelesítőkre: Perjés Gábor és Makra Krisztina képviselők személyében, majd a javaslatot szavazásra bocsátja.

Megállapítja, hogy a Képviselő-testület a szavazás eredményeként az alábbi döntést hozta.

**Budapest Főváros II. ker. Önkormányzat  
29/2014.(II. 12.) képviselő-testületi határozata**

A Képviselő-testület

megbízza Perjés Gábor és Makra Krisztina képviselőket a testületi ülésről készült jegyzőkönyv hitelesítésével.

(19 képviselő van jelen, 19 igen, egyhangú)

**Napirend összeállítása:**

**Polgármester**: Miután megállapítja, hogy napirend előtti hozzászólásra nem jelentkezett senki, javaslatot tesz a napirend összeállítására. Az eredetileg kiküldött meghívóhoz képest 2-es pontnak javasolja napirendre venni a Budapest 04. számú Országgyűlési Egyéni Választókerületi Választási Bizottság tagjainak és póttagjainak megválasztásával kapcsolatos előterjesztést, majd a javaslatot szavazásra bocsátja.

Megállapítja, hogy a Képviselő-testület a szavazás eredményeként az alábbi döntést hozta.

**Budapest Főváros II. ker. Önkormányzat  
30/2014.(II.12.) képviselő-testületi határozata**

A Képviselő-testület

az ülés napirendjét az alábbiak szerint hagyja jóvá:

**N a p i r e n d :**

1./ Javaslat Budapest Főváros II. Kerületi Önkormányzat 2014. évi költségvetésére

(I. forduló, általános vita)

(írásbeli)

**Előterjesztő:** Dr. Láng Zsolt

Polgármester

**Előadó:** Szigetiné Bangó Ildikó

Pénzügyi Iroda vezetője

2./ Javaslat a 2014. évi országgyűlési képviselő választáson közreműködő Budapest 04. számú Országgyűlési Egyéni Választókerületi Választási Bizottság tagjainak és póttagjainak megválasztására

(írásbeli, helyszíni)

**Előterjesztő:** dr. Szalai Tibor

Jegyző

**Előadó:** dr. Szigeti Szilvia

jogtanácsos

(19 képviselő van jelen, 19 igen, egyhangú)

**Napirend 1./ pontja**

Javaslat Budapest Főváros II. Kerületi Önkormányzat 2014. évi költségvetésére

(I. forduló, általános vita)

(írásbeli)

**Előterjesztő:** Dr. Láng Zsolt

Polgármester

**Előadó:** Szigetiné Bangó Ildikó

Pénzügyi Iroda vezetője

**Polgármester:** Elöljáróban megköszöni mind a hivatal vezetésének – Alpolgármester asszonynak, Jegyző úrnak –, mind pedig a hivatal dolgozóinak a költségvetés összeállítása érdekében végzett munkáját. Úgy érzi, hogy ismételten egy felelősen összeállított, a kerület fejlődését szolgáló előterjesztés került a Képviselő-testület elé. Reméli, hogy a költségvetés megvalósítása, kivitelezése is konszenzust fog élvezi.

Alpolgármester asszonynak adja meg a szót.

**Dankó Virág alpolgármester**: Csatlakozik Polgármester úr szavaihoz, ő is megköszöni a hivatal minden munkatársának – kiemelten a Pénzügyi Irodának – az elmúlt hetekben végzett munkáját, különös tekintettel arra, hogy a korábbiaktól eltérően jóval rövidebb idő állt rendelkezésre és teljesen más szerkezetben kellett az anyagot elkészíteni.

Összegzésként elmondja, hogy az alapelvek semmit nem változtak az elmúlt esztendőkhöz képest: alapvető célkitűzés ismét az volt, hogy a költségvetés egyensúlya hitel felvétele nélkül maradjon meg. Nem tapasztalható jelentős változás a kiadási és a bevételi oldalon, ugyanakkor a központi finanszírozásban némi javulás érzékelhető. A költségvetés belső egyensúlya sem változott, továbbra is jelentős működési többletet tudnak kimutatni. Vagyonfelélés nem történik. A fejlesztést érintően annyi újdonság jelent meg, hogy míg az előző években az óvodafejlesztési igények elvitték a rendelkezésre álló források nagyobb részét, ebben az évben – köszönhetően a korábbi évek munkájának – lehetőség nyílt arra, hogy az egészségügyi intézmények felújításának irányába is mozdulni tudjanak, ezért a háziorvosi rendelők rendbetételére sikerült forrás találni.

A költségvetés többi tétele szinte kivétel nélkül olyan, melyekről a Képviselő-testület a korábbiakban már hozott döntést - vagy előkészítés, vagy kifejezett döntés szintjén.

**Polgármester:** Őrsi Gergely frakcióvezetőnek adja meg a szót.

**Őrsi Gergely**: A frakció örömét fejezi ki azért, hogy ebben az évben is sikerült a költségvetést hitel és kötvény kibocsátások nélkül egyensúlyba hozni, ugyanakkor vannak kérdéseik, észrevételeik. A korábbi évekhez hasonlóan idén is szükségesnek tartják elmondani, hogy az önkormányzati rendszernek az a fajta átalakítása, mely az elmúlt években történt, azt vonja maga után, hogy az önkormányzatok önállósága gyakorlatilag nagyon meredek lejtőn csökken. Az adósságátvállalási hullám kapcsán - melynek két része van, s ami érintette a II. kerületet - kérdése, hogy az egyensúlyban lévő költségvetéssel gazdálkodó önkormányzatoknak beígért plusz fejlesztési támogatás terén mi várható a következő évben?

A Rákóczi Ferenc Gimnázium felújítására felvett hitel állam által történő átvállalásával kapcsolatos kérdése, hogy mindez hol jelenik meg a költségvetésben?

Figyelemre méltó ténynek tartja azt is, hogy bár növekedett a személyi juttatásokra szánt összeg, ugyanakkor a járulékok és adók mértéke 25-ről 29 %-ra emelkedett.

Összességében a frakció vitára alkalmasnak tartja a költségvetést, azonban a korábbi évekhez hasonlóan módosító indítványaik tükrözni fogják azt, hogy hogyan lehetne az egyébként jó költségvetést még jobbá tenni.

**Polgármester**: Elmondja, hogy a II. kerületi Önkormányzat mindig nagyon felelősen, az önkormányzat eladósodása nélkül gazdálkodott, azonban volt egy hitele, melyet a Rákóczi Gimnázium felújítására vett fel a korábbi testület. Ezt az adósságállományt is az összes többivel együtt a kormány átvállalja. Éppen ezért abba a kategóriába, akinek semmije nem volt, nem esett bele a II. kerület.

Az adósság finanszírozással kapcsolatban pedig elmondja, hogy február végéig kell megszületnie az összes határozatnak. A szerződés szerint a kerületnek januárban kell visszafizetnie az aktuális évi hitelt, mely kb. 100 millió forint, s amelyet mindig be is terveznek a költségvetésbe. Éppen ezért ebben az évben még vissza kellett fizetniük a 116 millió forintot, s ha február végéig megszületik a megállapodás a törlésről, akkor a jövő évtől már ez az összeg nem fog szerepelni a költségvetésben.

Megadja a szót Alpolgármester asszonynak.

**Dankó Virág alpolgármester**: Leszögezi, hogy az Önkormányzat számára leginkább fontos feladatok ugyanúgy megjelennek a mostani költségvetésben, mint ahogyan a három évvel ezelőttiben. Az igaz, hogy más viszonyban vannak az oktatási rendszerrel, de az elmúlt egy év jól megmutatta azt, hogy az Önkormányzat iskolái iránt érzett felelőssége így is meg tud mutatkozni. Egyrészt működtetőként továbbra is a kerület biztosítja mindazokat az alapfeltételeket, amelyek szükségesek ahhoz, hogy a szakmai munka megfelelően tudjon folyni az intézményekben, illetve kialakult az intézményfenntartó helyi egységével egy olyan együttműködés, amely biztosítja azt, hogy bármely olyan kérdésben, ami felmerült az iskolákkal kapcsolatban az átvétel óta, az a kerület számára is megnyugtatóan rendeződött. Semmilyen olyan intézkedés nem történt, amely az Önkormányzat véleménye ellen lett volna. Az az átadás-átvételi szerződés, amelyet az Önkormányzat és a Klebelsberg Intézményfenntartó kötött, nem egy sablonszerződés volt, hanem egy darab létezik belőle az országban, s abban az Önkormányzat minden olyan garanciát megteremtett, ami ahhoz volt szükséges, hogy érdemi változás ne történjen a kerületi rendszerben.

Az összes többi költségvetési tétel pedig pontosan ugyanaz, mint a korábbiakban volt. A hivataltól elkerült Okmányiroda az, amelyik valójában kiesik a költségvetésből és a kerület hatásköréből, azonban az együttműködés továbbra is megmaradt.

Azokra a feladatokra, amelyekre az Önkormányzat a korábbi években komoly forrást biztosított, most az állam sokkal jobb finanszírozást ad, mint korábban. Például az óvodai feladatokra nagyságrenddel nagyobb központi finanszírozást kap az Önkormányzat, mint korábban.

Mindent összevetve az Önkormányzat összességében jól járt mindezen intézkedések következtében.

**Polgármester.** Az általános vitát lezárja.

A napirend tárgyalása során határozat nem született.

**Napirend 2./ pontja**

Javaslat a 2014. évi országgyűlési képviselő választáson közreműködő Budapest 04. számú Országgyűlési Egyéni Választókerületi Választási Bizottság tagjainak és póttagjainak megválasztására

(írásbeli, helyszíni)

**Előterjesztő:** dr. Szalai Tibor

Jegyző

**Előadó:** dr. Szigeti Szilvia

jogtanácsos

**Polgármester:** Szavazásra bocsátja – a minősített többség szabályai szerint - a jegyzőkönyv mellékletét képező, a napirend tárgyában készített előterjesztés határozati javaslatát az előterjesztésben írtakkal egyező tartalommal, változtatás nélkül.

Megállapítja, hogy a Képviselő-testület a szavazás eredményeként az alábbi döntést hozta.

Budapest Főváros II. ker. Önkormányzat  
31/2014.(II.12.) képviselő-testületi határozata

A Képviselő-testület

úgy dönt, hogy a 2013. XXXVI. törvény 22.§-ában foglaltak alapján a 2014. évi országgyűlési képviselő választáson a Budapest 04. számú országgyűlési egyéni választókerületben (Budapest. 04. OEVK) közreműködő Budapest 04. számú Országgyűlési Egyéni Választókerületi Választási Bizottság tagjainak:

* Földváryné dr. Orosz Juliannát,
* Raduj Klárát,
* Dr. Zegnál Mártát,

póttagjainak:

Kizmann Istvánt,

Lehoczki Jánosnét megválasztja.

Felkéri a Polgármestert, hogy részükre a megbízólevelet adja ki.

**Felelős**: Polgármester

**Határidő**: azonnal

(19 képviselő van jelen, 19 igen, egyhangú)

**Polgármester**: Felhívja a figyelmet arra, hogy a költségvetést módosító javaslatokat jövő hétfőn du. 16.00 óráig szeretnék megkapni. A következő testületi ülés időpontja - a korábban jelzettnek megfelelően - február 20. csütörtök, amelyen a költségvetést is megvitatják. Megköszöni a Testület munkáját.

Az ülés befejezése 14 óra 30 perc.

kmf.

Dr. Láng Zsolt dr. Szalai Tibor

Polgármester Jegyző

Perjés Gábor Makra Krisztina

jkv.hitelesítő jkv.hitelesítő

\_\_\_\_\_\_\_\_\_\_\_\_\_\_\_\_\_\_\_\_\_\_\_

A jegyzőkönyvet készítette:

Patak M.